《和抚公陈静斋同登慧山韵》
明代·俞泰

无事肩舆日到山，倚栏偏爱上池泉。雨馀林鸟声犹涩，春老溪花色尚妍。

簪绂喜同嘉燕地，风涛久谢乞归年。纪游须仗名公笔，净扫苍苔石上镌。

作者简介：（?—1531）明常州府无锡人，字国昌，号正斋。弘治十五年进士，授南京吏科给事中，历官山东参政，嘉靖二年致仕，隐居芳洲，十年卒。好绘事，喜诗篇。有《芳洲漫兴集》。